
Prolog

Herman stirret ut i mørket uten å kunne se noe som helst. Alt var visket ut, veggene, betonggulvet, selve tiden.

Han visste ikke lenger om det var kveld, natt eller morgen, eller hvor lenge han hadde vært innestengt her.

Hver gang en bil nærmet seg på grusveien utenfor, våknet håpet om at noen var ute og lette etter ham, men det døde like raskt igjen når lyset fra frontlyktene gled over veggene og forsvant. Innimellom fantaserte han om ulende sirener som økte i styrke, om politiet som kom trampende ned kjellertrappen. Var det ingen som lurte på hvor det var blitt av ham? Ikke faren hans engang?

Plastbeskyttelsen på madrassen klebet mot huden. Bleia som var altfor liten, hadde lekket, og det stinket avføring og urin. En tjukk, klebrig lukt.

Selv om han visste at det var meningsløst, fortsatte han å prøve å lirke hendene løs fra stroppene som holdt dem festet bak på ryggen, men hver bevegelse gjorde at de bare gravde seg dypere inn i de allerede såre håndleddene.

Tv-en sto på i etasjen over. Innimellom hørte han skritt over gulvet, en vannkran som ble skrudd på, spyling i toalettet. Men han hadde gitt opp å skrike. Orket ikke lenger.

Skulle han dø på denne madrassen? Var det det som var planen? At han skulle sulte i hjel, slepes ut og graves ned et sted?

Fantes det i det hele tatt en plan, eller skjedde alt vilkårlig?

Teppet hadde glidd av ham, og han begynte å fryse. På en eller annen måte klarte han å sparke det opp slik at det i hvert fall dekket de nakne beina. Med klaprende tenner krøp han sammen så godt han kunne.

Var det noe han kunne ha gjort annerledes for å forhindre dette?

Sannsynligvis alt. 


Kapittel 1

Ingrid Wolt parkerte utenfor Mora politistasjon. Før hun gikk ut av bilen, kastet hun et raskt blikk i bakspeilet. Hun hadde fått fjernet stingene et par dager tidligere, men arret i pannen lyste fremdeles rødt. Det kom nok alltid til å være synlig. Men med tanke på alternativet hadde hun likevel sluppet heldig unna.

Hun hutret da hun åpnet døren og boret haken ned i skjerfet. Oktoberkulda hadde for alvor festet grepet, og hun hadde stått lenge og skrapt bilrutene før hun kunne sette seg inn og kjøre. Morgentåka hadde ligget så tjukk over jordene at det så ut som om husene nede ved Orsasjön svevde i luften.

Enda godt at hun hadde kunnet flytte tilbake til det store huset i Kumbelnäs igjen. I sommerhytta til Benny, der hun hadde holdt seg skjult tidligere på høsten, var det verken varmtvann eller toalett. Det ville gjort alt veldig tungvint nå.

Så lenge Kjell satt i varetekt, følte hun seg trygg. Hva som kom til å skje dersom retten løslot ham etter neste fengslingsmøte, turte hun ikke å tenke på. Likevel gjorde hun nesten ikke annet.

Det var tomt i ekspedisjonen da hun kom inn, men en kvinne dukket opp da hun nærmet seg luken.

«Jeg er innkalt til vitneavhør klokka ni,» sa Ingrid. Hun var nøye med å understreke at hun ikke var mistenkt for noe kriminelt, at hun var der som voldsoffer, etter å ha blitt mishandlet og nesten drept av eksmannen sin for snart to uker siden. Likevel føltes det som om hun hadde ordet straffet stemplet i pannen, og at lukten fra Hinseberg fengsel fortsatt klebet ved klærne hennes. 

Mens kvinnen bladde i ringpermen sin, strakte Ingrid hals og kikket inn gjennom glassveggen bak henne i et forsøk på å få øye på Benny blant de uniformerte betjentene som gikk rundt der inne. Så vidt hun visste, var han kommet tilbake fra bryllupsreisen, men hun så ham ingen steder. Heller ikke Kenneth, den nærmeste kollegaen hans.

«Du kan sette deg og vente så lenge,» sa kvinnen i luken. «Karl-Erik Stråberg kommer og henter deg.»

Ingrid fant seg et vellest ukeblad og begynte å bla blant sladder og matoppskrifter, men det var umulig å konsentrere seg. Da navnet henne ble ropt opp, satt hun med veska i fanget og stirret ut i luften.

I dag var Stråberg kledd i brun dressjakke og hadde et lite plaster på kinnet, antagelig etter litt slurvete omgang med barberhøvelen. De tok hverandre i hånden før han viste vei opp trappen og videre gjennom korridoren.

I motsetning til politistasjonen på Norrmalm, der Ingrid hadde jobbet i mange år, fantes det ikke noe eget avhørsrom hos politiet i Mora. Og i likhet med forrige gang hun var der, viste Stråberg henne inn på kontoret sitt som hadde utsikt mot garasjen i bakgården. Skrivebordet var dekket av papirbunker og mapper. Et askebeger med en pipe i var plassert på en ringperm, og ved siden av lå det en pakke Hamilton-tobakk.

Mens Ingrid tok plass på den andre siden av skrivebordet, tenkte hun på hvordan livet hennes ville ha sett ut hvis hun var blitt værende i Stockholm og alt det andre ikke hadde skjedd. Men det hadde ingen hensikt å grunne over det.

Stråberg kikket ned i papirene han hadde lagt fram på skrivebordsunderlaget og trykket i gang båndspilleren.

«Det er onsdag nittende oktober, og klokka er ni null fem. Stedet er politistasjonen i Mora. Dette er tredje vitneavhør med Ingrid Wolt i forbindelse med etterforskningen mot Kjell Wolt om drapsforsøk og frihetsberøvelse. Avhørsleder er Karl-Erik Stråberg.»

Selv om Ingrid visste at det var slik som dette det foregikk – og måtte foregå – var det en stor påkjenning at hun nok en gang måtte tvinge seg tilbake til det hotellrommet. Hadde lyden av politisirenene funnet veien inn på baderommet ett minutt senere, ville han ha skutt henne i badekaret, det var hun helt sikkert på.

«Fortell hva som skjedde på rom 102 på Mora hotell fredag sjuende oktober,» ba Stråberg.

Ingrid trakk pusten.

«Jeg var nesten ferdig med arbeidsdagen og holdt på å vaske et av de siste rommene da jeg oppdaget at det var Kjell, min tidligere mann, som bodde der. På grunn av truslene hans mot meg har jeg levd i frykt og vært nødt til å bruke parykk hver gang jeg har våget meg ut de siste månedene. Har dere hørt på kassettene jeg har gitt dere?»

«Vi kommer til det,» svarte Stråberg. «Fortsett. Hva skjedde på rommet?»

«Jeg fikk se navnet og personnummeret hans på en eske med medisiner på badet, og skjønte at jeg måtte komme meg ut derfra. Men det rakk jeg ikke. Da jeg hørte skritt og lyden av en stokk som nærmet seg i gangen, gjemte jeg meg bak gardinene.»

Ingrids hender begynte å skjelve. Hun kunne fortsatt kjenne det illeluktende gardinstoffet mot ansiktet og høre pulsen dunke i ørene.

«På en eller annen måte hadde han funnet ut at jeg jobbet som renholder på hotellet, for da han kom inn i rommet, ropte han på meg, han sa navnet mitt. Jeg turte ikke røre meg. Til slutt oppdaget han meg bak gardinene, men i stedet for å trekke dem til siden, tok han opp en pistol fra en bag på gulvet.»

«Hvordan kunne du vite det hvis du sto gjemt bak gardinene?» spurte Stråberg.

«Jeg så det gjennom en glipe. Han forhastet seg overhodet ikke. Snakket bare rolig til meg. Det har alltid vært det verste, når han vet at han har full kontroll og kan gjøre som han vil. Jeg hørte at han nøt det. Da han skrudde en lyddemper på pistolen, ble jeg så redd at jeg tisset på meg.»

Ingrid slo blikket ned.

«Har dere funnet lyddemperen?» spurte hun.

«Dessverre,» svarte Stråberg.

«Den må jo være der et sted. Den kan ikke ha forsvunnet i løse luften.»

«Fortsett.»

«Jeg skjønte at han var kommet for å drepe meg. At alt var planlagt ned til minste detalj. Da han var ferdig med våpenet, beordret han meg inn på badet og tvang meg ned i badekaret.»

Ingrids hender fortsatte å skjelve.

«Jeg var sikker på at jeg bare hadde noen sekunder igjen å leve. Men så gikk døren til hotellrommet opp, og Tanja, kollegaen min, ropte på meg. Jeg turte selvsagt ikke å svare. Kjell holdt pistolen bare noen centimeter fra hodet mitt.»

Ingrid var tilbake i badekaret og lukket øynene. Ordene til Kjell hadde bitt seg fast i hukommelsen, og de vekket henne flere ganger hver natt.

«Skjønner du hvor lenge jeg har sett fram til dette? sa han. Eller snarere hvisket. Dag og natt har jeg tenkt på det. Endelig skal jeg få fred.»

Hun åpnet øynene og møtte blikket til Stråberg.

«Men Tanja må ha skjønt at noe var galt og ringt politiet. Da Kjell hørte sirenene, mistet han all den tidligere roen. I stedet for å skyte slo han meg i hodet med pistolkolben. Etter det vet jeg ikke helt hva som skjedde. Han forsvant i hvert fall ut, men jeg verken turte eller klarte å komme meg opp av badekaret. Så hørte jeg ham rope: Gudskjelov at dere kom! Resten vet du.»

Gjennom smerten og med blodet rennende i ansiktet hadde hun hørt Kjell dikte opp en historie om at hun hadde overfalt ham og hvor redd han var.

«Slo du Kjell på noe tidspunkt?» spurte Stråberg.

«Absolutt ikke.»

«Hvordan fikk han det kuttet over øyebrynet, og hvorfor var skjorten hans revet i stykker?»

«Det aner jeg ikke,» svarte Ingrid. «Jeg så ingenting der jeg lå i badekaret. Men på en eller annen måte må han ha påført den skaden selv. Hvis han blødde så mye at han måtte sy, som du har sagt, gjetter jeg at han dunket hodet i kranen. Å rive i stykker egne klær er ikke spesielt vanskelig. Det er en gammel klassiker blant konemishandlere. Det vet vel du like godt som meg.»

Stråberg betraktet henne uten å fortrekke en mine.

«Jeg er også politibetjent,» tilføyde Ingrid. «Eller har vært.»

«Ja da,» sa Stråberg. «Jeg vet også at du har sonet nesten tre år på Hinseberg for grov vold. Du var tiltalt for drapsforsøk.»

«Det var nødverge,» innvendte hun. «Kjell hadde mishandlet meg helt siden datteren vår ble født, og jeg skjønte at jeg måtte flykte for å overleve. Men han kom hjem da jeg skulle forlate leiligheten, og prøvde å stoppe meg. Nå vil han ha hevn. Han kommer ikke til å gi seg før han har klart å ta livet av meg.»

«Jeg har lest dommen,» sa han. «Ord sto mot ord.»

«Ja,» sa Ingrid. «Jeg skulle ønske jeg hadde sørget for å skaffe bevis i de årene volden pågikk, men det er lett å være etterpåklok. Der og da vil man bare glemme. Men denne gangen har jeg vært flinkere.»

«Hadde du avtalt å møte Kjell på hotellet?»

«Er du gal? Absolutt ikke!»

Ingrid gjorde sitt ytterste for å beholde fatningen. Selv om hun visste hva Kjell var i stand til, ble hun likevel overrasket over evnen hans til å vri sannheten til egen fordel.

«Har dere hørt på kassettene med meldingene han har lagt igjen på telefonsvareren min?» spurte hun igjen.

«Det har vi. De er jo ikke spesielt truende.»

«Nei,» sa Ingrid. «Jeg er enig i det. Men hvis du var meg, ville du oppfattet dem som svært ubehagelige. Uansett kommer det klart fram at det var han som kontaktet meg og ville møtes, ikke omvendt.»

Stråberg nikket omsider.

«Det samme gjelder lappen han festet på bilen min utenfor leiligheten til broren min da jeg var i Stockholm sist. Han vet nøyaktig hvor grensen for grove trusler går.»

«Så det vil antagelig ikke holde i en rettssak,» sa Stråberg.

«Likevel må vel det samlede inntrykket være at han er ute etter meg? At han monterte en lyddemper på pistolen, beviser jo at han hadde tenkt å bruke den for å ta livet av meg og så stikke av.»

«Vi har ikke funnet noen lyddemper.»

«Men herregud! Den kan da ikke bare forsvinne? Den satt jo på pistolen et par minutter før politiet kom. Har dere virkelig lett ordentlig?»

Stråberg snurpet munnen.

«Er du i det hele tatt sikker på at det var en lyddemper?» sa han.

«Jeg vet hvordan de ser ut,» sa Ingrid.

«Ja, det skjønner jeg. Men du sto tross alt bak en gardin, og du var redd og i sjokk. Da er det ikke alltid så enkelt å oppfatte saker og ting helt riktig.»

«Det var lyddemperen som ga meg panikk, som gjorde at jeg tisset på meg,» sa hun. «Det var da jeg skjønte at jeg ikke ville slippe levende ut av det rommet.»

Stråberg nikket igjen. 

«Har dere snakket med Conny Ullgren i Norrmalmpolitiet?» spurte hun.

«Hvem?»

«Han er en felles kollega av Kjell og meg, og også av Benny Jörgensen som jobber her. Conny ringte til Benny for noen uker siden og fortalte at Kjell var ute etter å få hevn.»

«Conny Ullgren, sa du?» Stråberg fant en penn.

Hvis Conny gikk med på å vitne mot Kjell i en rettssak, kunne det være avgjørende for utfallet, tenkte Ingrid. Fantes det andre som kunne vitne? Politiet kom sikkert til å snakke med Berit Sundhed i barnevernet, men hun hadde nok ikke noe negativt å fortelle. Kjell hadde neppe opptrådt truende overfor henne, i så fall ville hun ikke latt ham få lov til å treffe Anna.

«Ok,» sa Stråberg. «Da har jeg ikke flere spørsmål.»

«Er det nytt fengslingsmøte på mandag?» spurte Ingrid.

«Nei, onsdag.»

Da hadde de en uke på seg til å få Conny til å avgi forklaring, og til å finne lyddemperen.

Ellers ville Kjell aldri bli dømt for drapsforsøk, det innså hun. Han ville slippe unna med en mildere straff, og kanskje ikke engang bli dømt til ubetinget fengsel. Hun ble nødt til å flytte igjen, finne et nytt gjemmested i en annen del av landet, og kontakten med Anna kom til å bli enda mer vanskelig enn den allerede var.

På en eller annen måte måtte hun skaffe fram bevisene som trengtes. Hun ville begynne med å snakke med Tanja.


Kapittel 2

Benny hadde nesten ikke rukket å kjøre ut fra garasjen på stasjonen før anropet kom over radioen.

«Har vi en bil i nærheten av Gesunda?» spurte operatøren.

Da ingen andre svarte, sa Kenneth:

«Vi er i Mora, men vi kan ta det. Hva er det snakk om?»

«Det gjelder en melding om en savnet person. Det er mannens far, en eldre mann, som har kontaktet oss. Navnet er Gösta Ångström.»

Benny svingte ut i Millåkersgatan mens Kenneth noterte adressen og avsluttet samtalen. Han kastet et misunnelig blikk bort på Benny.

«Dere ser ut til å ha hatt kjempevær.»

«Ja, det var fint. Sol hver eneste dag og over tjuefem grader.»

«Litt annerledes enn her, kan man si,» bemerket Kenneth og kikket opp på den blygrå himmelen.

Gradestokken utenfor Bennys kjøkkenvindu hadde vist to minusgrader den morgenen. Nå hadde temperaturen steget til litt over null, og regnet hang i luften. Bjørkene var helt gule.

«Takk for kortet, forresten,» la Kenneth til. «Det kom i går. Jeg kan love deg at maset om Kanariøyene ikke vil avta hjemme med det første.»

Benny smilte.

«Jeg kan tenke meg det.»

Han hadde valgt kortet med omhu. Så vel stranden som det lille ørkenområdet og hotellet var med, og han hadde tegnet et blått kryss ved balkongen som var deres.

«Man skulle ha passet på å reise mer før man formerte seg,» fortsatte Kenneth. «Men det kan være greit å ha noe å glede seg til når man blir pensjonist også.»

Han lo uten en antydning til bitterhet. Benny visste at kollegaen trivdes utmerket med livet akkurat som det var, med kone og en skokk med unger.

«Hvordan var det, da?» spurte Kenneth da de hadde passert rideskolen. «Du har ikke fortalt stort. Var dere på sånn grisefest som vi har sett i Selskapsreisen?»

«Vi hadde det bra,» sa Benny. «Grisefest var vi ikke på, men vi badet og solte oss, og ja, du vet.»

Kenneth kikket flirende på ham.

«Ja, jeg vet jo hva man gjør på bryllupsreiser.»

Benny smilte tilbake. At Ulrika hadde vært kvalm og kastet opp fram til lunsj hver eneste dag og først orket å legge seg under en parasoll om ettermiddagen, ville han ikke snakke om. Ikke om de lange ensomme turene i strandkanten heller. At han hadde vendt og vridd på den umulige situasjonen, og knapt hadde lagt merke til havet som strakte seg ut foran ham.

Var Anna, Ingrids datter, hans? Han hadde jo hatt en mistanke om det helt siden hun ble født. Regnet man bakover, havnet man omtrent nøyaktig på datoen for firmafesten, den siste gangen han og Ingrid var sammen.

Ingrid hadde vist ham et bilde av Anna i sommer, og det var da han var blitt helt sikker. Hun så ut som en kopi av ham selv som sjuåring. Likevel hadde han ikke sagt noe. Kirken og selskapslokalet var for lengst bestilt. Situasjonen var komplisert nok som den var.

Det var ikke før Ingrid selv oppdaget likheten i et gammelt fotografi hun fant av Benny og morfaren, at han fortalte henne om mistankene sine.

Spørsmålet var hva de skulle gjøre nå? Fortelle det til Ulrika? Nei, først måtte det kanskje tas en blodprøve, bare for å utelukke alle andre muligheter. Hvordan ville Ulrika håndtere en nyhet som det? Og hva med Kjell? Benny innså at han kom til å bli rasende, men hva han kom til å foreta seg, var umulig å forutse.

Han så ingen utvei, bare en gigantisk labyrint der hvert veivalg gjort alt enda mer innviklet.

«Hallo?» sa Kenneth. «Er du våken?»

«Hva?»

«Vi skal ta av her.» Han pekte mot Gesundävagen hundre meter lenger fram.

Benny skyndte seg å bremse ned fra nitti og rakk å saktne farten såpass at han kunne svinge uten å kjøre av veien. Kenneth grep tak i håndtaket over døren og ga fra seg et dempet rop.

Da de hadde passert Ryssa, og Kenneth tok fram kartet, begynte Bennys tanker å vandre igjen.

Å forlate Ulrika en drøy måned etter bryllupet ville rett og slett være en skandale. Å forlate henne når hun var gravid, var helt umulig. Gjorde han noe sånt, kunne han ikke bli boende i Mora.

Forhåpentlig ville følelsene hans for Ingrid svekkes hvis han bare holdt seg borte fra henne.

«Ta til høyre etter svingen der framme,» sa Kenneth.

Etter nesten en kilometer på grusvei kom de til et rødt toetasjes hus med hvite kanter. Til eiendommen hørte også en velholdt låve med en tom hønsegård i den ene enden. En nyvasket Saab med ganske mange år på nakken sto parkert ved siden av huset.

Benny hutret da han forlot den varme bilen. Det hadde begynt å småregne, og den rå fuktigheten trengte tvers gjennom klærne.

«Da får vi vel høre hva som har skjedd her,» sa Kenneth.

Den gamle mannen som hadde meldt om forsvinningen, kom ut på verandaen før de i det hele tatt hadde rukket fram til trappen.

«Takk og lov at dere kom så fort,» sa han. «Jeg er så fryktelig bekymret, skjønner dere.»


Kapittel 3

Fra politistasjonen kjørte Ingrid rett til Mora hotell og parkerte langs fortauet utenfor inngangen. Dagen etter at Kjell overfalt henne, hadde hun fått en telefon fra hotellsjefen med beskjed om hun var sagt opp fordi hun «bevisst hadde holdt tilbake informasjon om bakgrunnen sin».

Hun fikk vite at det var årene i fengsel som først og fremst ble holdt mot henne. De ville ikke at hotellet skulle få dårlig rykte. Men det handlet også om at de ikke kunne ha personer ansatt som risikerte å utsette gjestene for fare. Så da var det takk og farvel. Sluttlønnen, som ikke var stor, ble utbetalt umiddelbart.

Mens hun ventet på at Tanja skulle bli ferdig for dagen, kikket hun opp mot rom 102.

Ville hun ha overlevd hvis hun var blitt nødt til å hoppe ut av vinduet? Kanskje.

«Kom fram nå, så vi kan snakke sammen. Du kan da ikke stå der og tisse på deg. Vi har et toalett, du av alle burde vite det. Inn på badet. Hvis du skriker eller prøver deg på noe annet, skyter jeg.»

Badekarets kalde emalje mot kinnet, de klissvåte trusene, Kjell som sto et sted over henne og siktet på henne med pistolen. Som om hun var et dyr som skulle slaktes.

Først da hun hørte Bennys trygge stemme, turte hun å røre seg. Det var han som hadde hjulpet henne opp av badekaret.

Tanja kom ut fra hotellet, slo opp paraplyen og passerte bilen uten å stoppe. Ingrid tutet kort for å påkalle oppmerksomheten hennes. Den plutselige lyden fikk Tanja til å fare sammen og se seg omkring. Hun så redd ut. Først da Ingrid vinket, myknet ansiktstrekkene. Hun kom mot bilen, og Ingrid sveivet ned vinduet.

«Beklager at jeg skremte deg. Det var ikke meningen.»

«Du ser så annerledes ut uten parykk,» sa Tanja. «Jeg kjente deg nesten ikke igjen.»

«Det er veldig deilig,» sa Ingrid og dro fingrene gjennom håret. «Jeg tenkte jeg skulle invitere deg på kafé,» fortsatte hun. «Hvis du har tid, altså.»

Tanja hevet øyebrynene.

«Det har jeg.»

Hun gikk rundt til passasjersiden, slo sammen paraplyen og hoppet inn duftende av eplesjampo og Elnett hårspray.

«Men det der ser ikke helt bra ut,» sa Tanja og nikket mot arret i Ingrids panne. «Gjør det vondt?»

«Ikke så veldig. Det kunne vært verre. Hadde det ikke vært for deg, ville jeg ikke sittet her engang.»

Hun svingte ut fra fortauskanten.

«Helmers eller Kaffestugan?» spurte hun.

«Kaffestugan.»

Egentlig hadde ikke Ingrid råd til noe kafébesøk, men det valgte hun å gi blaffen i. Tanja hadde tross alt reddet livet hennes, og nå trengte hun enda mer hjelp.

«Hvordan går det med deg?» spurte hun mens hun kjørte ut i Vasagatan.

«Jo, det er greit nok,» svarte Tanja. «Men jeg er skikkelig forbannet over at du fikk sparken. Som om det var din skyld at det ble som det ble. Det har jeg også sagt til sjefen, men han vil ikke høre.»

«Nei, sjefer har en tendens til ikke å ombestemme seg når de først har tatt en avgjørelse.»

Ingrid parkerte tvers overfor Zorn-museet. Hun kikket bort på den standsmessige bygningen og tenkte på sommerens jobbintervju. Alt hadde gått bra helt til museumsbestyreren fortalte at de rutinemessig ba søkere om å legge fram politiattest. Selv om det var i museumsbutikken hun hadde søkt jobb, og hun ikke kom til å ha noe med maleriene å gjøre, hørte hun aldri fra ham etter det.

Tanja slo opp paraplyen igjen og holdt den over dem begge. Så løp de sammen ut i Kyrkogatan og inn på konditoriet.

«Ta hva du vil,» sa Ingrid. «Jeg spanderer, som sagt.»

«Er du sikker?»

Tanja sjekket det tuperte håret ved å speile seg i vinduet, før hun satte en kaffekopp og et bløtkakestykke på et brett. Ingrid valgte det samme.

Det var stille i kafeen så tidlig om ettermiddagen, bare et par eldre menn satt og røkte over de tomme koppene sine.

Da de hadde satt seg på hver sin side av et vindusbord, sa Ingrid:

«Jeg må begynne med å be deg om unnskyldning.»

«For hva da?» spurte Tanja og hengte jakken sin over stolryggen.

«For at jeg har vært så lite imøtekommende. Men jeg var så redd, skjønner du.»

«Du, det går bra.»

«Nei,» sa Ingrid. «Men det var ikke bare deg, jeg har prøvd å holde alle på avstand. Det er viktig for meg at du forstår det.»

De hadde jobbet sammen i et par måneder, men aldri hatt kontakt utenom arbeidstiden, til tross for at de var omtrent på samme alder. I begynnelsen hadde Tanja forsøkt å småprate, spurt om de skulle ta en kaffe en dag, men med Kjell i hælene hadde ikke Ingrid turt å slippe noen innpå seg. Jo færre som visste hvem hun var, jo bedre. Ikke engang da Tanja spurte hvorfor hun brukte parykk, hadde hun fortalt henne sannheten, i stedet hadde hun diktet sammen en historie om håravfall. Etter det hadde ikke Tanja snakket mer enn nødvendig med henne.

Men da Kjell dukket opp på hotellet og viste fram et gammelt bilde av Ingrid, måtte hun ha forstått at noe var på ferde. Og da Ingrid ikke var å finne, hadde hun skjønt alvoret og varslet politiet. Til alt hell var det Benny som hadde tatt imot varselet, og han hadde ikke nølt med å rykke ut med fulle sirener.

Tanja tok en bit av kaken. Ingrid lurte på hvordan hun skulle fortsette. Antagelig var det best bare å fortelle alt sammen.

«Forhistorien er som følger: Kjell og jeg har vært gift, og vi har en datter på sju år som heter Anna.»

Hvis det nå var Kjell som var Annas far, og ikke Benny. Ingrid hadde ennå ikke vent seg til at det siste faktisk var en mulighet.

«Vi møtte hverandre i jobbsammenheng for åtte år siden. Vi jobbet i politiet begge to.»

«Er du politi?» Tanja hevet øyebrynene. «Det hadde jeg aldri gjettet.»

«Ja,» sa Ingrid. «Det vil si, jeg var. Vi jobbet på Norrmalm i Stockholm, han i innsatsstyrken, og jeg i ordenspolitiet. Men han mishandlet meg.»

Tanja ble sittende med skjeen halvveis til munnen.

«Da Anna var fire år, og han begynte å gå løs på henne også, skjønte jeg at jeg måtte bort. En dag dro jeg hjem tidligere fra jobben og pakket en koffert. Men det var som om Kjell følte på seg at noe kom til å skje, for plutselig sto han der i døråpningen.»

«Fy faen,» sa Tanja.

Ingrid fortsatte:

«Siden jeg visste hvor brutal han kunne bli, hadde jeg tatt med meg tjenestevåpenet hjem. Det er selvsagt mot reglene, men jeg håpet at jeg skulle slippe å bruke det, at det holdt at jeg truet ham. Men Kjell er Kjell, og ikke engang en ladd pistol var nok til å skremme ham. Det endte med at jeg skjøt ham i beinet og havnet i Hinseberg kvinnefengsel.»

«Men herregud!» utbrøt Tanja og la fra seg skjeen på asjetten. «Det er det verste jeg har hørt. Hvor lenge satt du der?»

«I drøyt to og et halvt år. Anna kom til en fosterfamilie i Sigtuna. Der bor hun fremdeles.»

«Jeg vet rett og slett ikke hva jeg skal si,» sa Tanja.

Det så nesten ut som om hun hadde tenkt å komme rundt bordet og gi Ingrid en klem. For å komme eventuelle følelsesutbrudd i forkjøpet lente Ingrid seg tilbake i stolen og fortsatte:

«Jeg visste at Kjell ville være ute etter hevn da jeg slapp ut, så etter løslatelsen flyttet jeg til Våmhus. Jeg hadde aldri vært der før, og kjente ikke et eneste menneske.»

«Du må ha følt deg utrolig ensom.»

«Ja,» svarte Ingrid. «Men jeg var nok mest opptatt av at det var godt å være fri, at jeg kunne gjøre hva jeg ville.»

«Det skjønner jeg.» Tanja tok en ny bit av kakestykket.

Ingrid drakk litt av kaffen som nesten hadde rukket å bli kald, og smakte på kaken, hun også.

«Da jeg ikke klarte å få meg en vanlig jobb, etablerte jeg Siljans etterforskningsbyrå. Jeg får ikke lov til å jobbe som politibetjent lenger, men jeg kan bedrive etterforskning.»

«Var det du som løste saken med den gutten i Våmhus?» spurte Tanja.

«Det stemmer,» svarte Ingrid. «Det var den første etterforskningen min.»

«Jeg leste om den i avisen. Så utrolig tragisk.»

Ingrid nikket. Hun tenkte ofte på Mattias og på Solveig, moren hans.

«Men hvordan klarte Kjell å finne deg?»

«Ja, si det,» sa Ingrid. «På en eller annen måte må han ha fått vite at jeg var i Dalarna, og da han kontaktet en privatdetektiv for å få mer hjelp med å spore meg opp, havnet han på min telefonsvarer og hørte stemmen min.»

Ingrid grøsset da hun tenkte på meldingen han hadde lagt igjen.

«Hold opp,» sa Tanja. «Det høres jo ut som den verste skrekkfilmen.»

Hun dro opp ermene på treningsjakken sin og viste fram underarmene der hårene sto rett opp.

«Jeg vet det,» sa Ingrid. «Det var da jeg begynte å gå med parykk og unngikk kontakt med folk. Jeg ble livredd.»

Tanja dro ned ermene igjen.

«Hva du enn gjør, velg dine menn med omhu,» tilføyde Ingrid.

Som om man på forhånd kunne vite hvordan folk innerst inne var. I begynnelsen hadde Kjell vært rene sjarmbomben. Hvordan skulle hun ha gjettet hva som skjulte seg bak fasaden?

«Da han gikk rundt på hotellet med bildet og spurte om noen kjente deg, skjønte jeg jo at noe var galt,» sa Tanja. «Selv om han prøvde å virke hyggelig, hadde han noe ubehagelig ved seg. Jeg følte på meg at han ikke ville deg vel, til tross for at han lot som noe annet.»

«Den intuisjonen skal du ta godt vare på,» sa Ingrid. «Det er en viktig livline.»

Tanja smilte blekt og skrapte av litt krem fra kakestykket.

«Jeg trenger egentlig mer hjelp av deg,» fortsatte Ingrid. «Kjell sitter gudskjelov i varetekt etter det som skjedde, men han vrir og vender på sannheten og prøver å innbille politiet at det var jeg som ønsket å treffe ham. Han sier at han var bevæpnet fordi han var redd for meg.»

Tanja som akkurat hadde tenkt å ta en kakebit til, stoppet midt i bevegelsen igjen og sperret opp øynene.

«Det er typisk ham å gjøre sånt,» la Ingrid til. «Han er utrolig dyktig til å lyve og bløffe folk. Til slutt vet man knapt selv hva som egentlig har skjedd. Siden han klarte å skade seg selv inne på hotellrommet så blodet rant, står det nå ord mot ord. Alt som kan vise at jeg var redd for ham før han dukket opp, må fram i lyset. Alt som beviser at han planla å ta livet av meg.»

Tanja nikket.

«Da jeg ble avhørt, var jeg i hvert fall klar på at jeg hadde skjønt at du var redd for noen, og at du hadde brukt parykk på jobben hver dag.»

«Tusen, tusen takk.» Ingrid la hånden på Tanjas arm.

«At du ønsket å ha kontakt med ham, kan de bare ikke tro på,» fortsatte Tanja.

«Kanskje ikke,» sa Ingrid. «Men så lenge det er ord mot ord, kommer man ingen steder i en rettssak. Jeg må kunne bevise at han har truet meg både psykisk og fysisk.»

At det var det som måtte til, hadde hun allerede bittert erfart. Uansett hva hun hadde prøvd under den forrige rettssaken, hadde hun ikke klart å bevise at Kjell hadde mishandlet henne i flere år. Hun hadde aldri fortalt til noen at han slo henne, og hadde ingen som kunne vitne til fordel for henne. Ikke engang da han kastet henne i baderomsgulvet så hun forstuet håndleddet, hadde hun oppsøkt lege, bare nøyd seg med å bandasjere skaden selv. Til kollegaene hadde hun sagt at hun hadde sklidd på isen.

I jobben sin hadde hun ofte oppfordret utsatte kvinner til å anmelde og dokumentere trusler og skader, men unnlatt å gjøre det selv.

«Hva er det du trenger hjelp med?» spurte Tanja.

«For at Kjell skal kunne bli dømt for drapsforsøk, ikke bare for vold, må påtalemyndigheten overbevise retten om at han hadde til hensikt å drepe meg. Det hadde han. Han hadde en lyddemper på pistolen som han tok med til hotellet, og den beviser hva han planla.»

Tanja nikket igjen,

«Men selv om jeg har fortalt politiet om lyddemperen, har de ikke klart å finne den,» fortsatte Ingrid. «Han må ha gjemt den på et veldig lurt sted. Så jeg lurer på om du kunne prøve å lete.»

«Klart jeg kan,» sa Tanja. «Hvordan ser den ut?»

Ingrid demonstrerte størrelsen med fingrene.

«Den er som et rør i metall og rundt femten centimeter lang. Det er altså ingen stor gjenstand, og dessverre ganske lett å gjemme.»

«Ok,» sa Tanja. «Hvor tror du at han kan ha gjort av den? Hvis du skulle gjette?»

«Vanntanken på toalettet er et klassisk sted, men der burde politiet ha sett etter. Det tok ikke mange minutter før de kom, så han kan ikke ha kommet så langt. Han kan også ha kastet den i skittentøyskurven på vasketralla som sto utenfor. I så fall ligger den på i vaskeriet et sted. Ja, jeg vet ikke.»

«Jeg lover å gjøre hva jeg kan,» sa Tanja.

«Du er en engel,» sa Ingrid. «Men hvis du finner den, må du ikke ta på den, bare ringe politiet og forklare hva det gjelder. Spør etter Benny Jörgensen. Er han ikke på jobb, ringer du meg.»

«Absolutt. Det skal jeg gjøre.»

Ingrid reiste seg og gikk for å fylle koppene deres med varm kaffe.

Da hun kom tilbake, spiste begge opp resten av kaken uten å si så mye.

«Hva skal du gjøre nå som du ikke lenger har noen jobb?» spurte Tanja da hun var ferdig.

«Jeg har satt inn en ny annonse i avisen om etterforskningsbyrået,» svarte Ingrid. «Før jeg vet hva som skjer med Kjell, om han blir sittende i varetekt eller ikke, har det ingen hensikt å søke på andre stillinger. Løslater de ham i neste uke, må jeg komme meg bort herfra med en gang.»

«Hvor skal du ta veien da?»

«Ingen anelse,» svarte Ingrid. «Det vil jeg ikke engang tenke på.» 

